RIALACHÁN TARMLIGTHE (AE) 2022/975 ÓN gCOIMISIÚN

an 17 Márta 2022

lena leasaítear na caighdeáin theicniúla rialála a leagtar síos i Rialachán Tarmligthe (AE) 2017/653 a mhéid a bhaineann le síneadh a chur leis an socrú idirthréimhseach a leagtar síos in Airteagal 14(2) den Rialachán sin agus lena leasaítear na caighdeáin theicniúla rialála a leagtar síos i Rialachán Tarmligthe (AE) 2021/2268 a mhéid a bhaineann le dáta chur i bhfeidhm an Rialacháin sin

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) Uimh. 1286/2014 ó Pharlaimint na hEorpa agus ón gComhairle an 26 Samhain 2014 maidir le doiciméid um fhaisnéis bhunriachtanach do tháirgí infheistíochta miondíola pacáistithe agus táirgí infheistíochta atá árachas-bhunaithe (PRIIPanna) (1), agus go háirithe Airteagal 8(5) agus Airteagal 10(2) de,

De bharr an mhéid seo a leanas:

(1) Le Rialachán (AE) Uimh. 1286/2014 leagtar síos rialacha aonfhoirmeacha maidir le formáid agus inneachar an doiciméid um fhaisnéis bhunriachtanach atá le tarraingt suas ag monaróirí PRIIP suas mar aon le rialacha aonfhoirmeacha maidir leis an doiciméad um fhaisnéis bhunriachtanach a sholáthar d’infheisteoirí miondíola d’fhonn a chur ar chumas infheisteoirí miondíola príomhghnéithe agus príomhrioscaí PRIIP a thuiscint agus a chur i gcomparáid le chéile. De bhun Airteagal 32(1) den Rialachán sin, áfach, cuideachtaí bainistíochta mar a shainmhínítear in Airteagal 2(1), pointe (b) de Threoir 2009/65/CE ó Pharlaimint na hEorpa agus ón gComhairle (2), cuideachtaí infheistíochta dá dtagraítear in Airteagal 27 den Treoir sin agus daoine a dhíolann aonaid de GCUInna nó a thugann comhairle ina dtaobh, dá dtagraítear in Airteagal 1(2) di, bhí díolúine acu ó na hoibleagáidí faoin Rialachán sin go dtí an 31 Nollaig 2021. Nuair a chuireann Ballstát rialacha i bhfeidhm maidir le formáid agus inneachar an doiciméid um fhaisnéis bhunriachtanach, arna leagan síos in Airteagail 78 go 81 de Threoir 2009/65/CE, ar chistí neamh-GCUI a thairgtear d’infheisteoirí miondíola, beidh feidhm ag an socrú idirthréimhseach arna leagan síos in Airteagal 32(1) den Rialachán sin maidir le cuideachtaí bainistíochta, cuideachtaí infheistíochta agus daoine a dhíolann aonaid de chistí den chineál sin le hinfheisteoirí miondíola nó a thugann comhairle ina dtaobh. Le Rialachán (AE) 2021/2259 ó Pharlaimint na hEorpa agus ón gComhairle (3), leasaíodh Rialachán (AE) Uimh. 1286/2014 chun an socrú idirthréimhseach sin a shíneadh go dtí an 31 Nollaig 2022.

(2) Le Rialachán Tarmligthe (AE) 2017/653 (4) ón gCoimisiún, a glacadh ar bhonn Airteagal 8(5), Airteagal 10(2) agus Airteagal 13(5) de Rialachán (AE) Uimh. 1286/2014, leagtar síos rialacha maidir le cur i láthair, inneachar, athbhreithniú agus leasú doiciméad um fhaisnéis bhunriachtanach agus maidir leis na coinníollacha chun an ceanglas a chomhlíonadh maidir leis na doiciméid sin a sholáthar. Le hAirteagal 14(2) den Rialachán Tarmligthe sin, ceadaíodh do mhonaróirí PRIIP an doiciméad um fhaisnéis bhunriachtanach d’infheisteoirí arna tharraingt suas i gcomhréir le hAirteagail 78 go 81 de Threoir 2009/65/CE a úsáid chun faisnéis shonrach a sholáthar chun críocha Airteagail 11 go 13 den Rialachán Tarmligthe sin, seachas an doiciméad um fhaisnéis bhunriachtanach dá dtagraítear i Rialachán Tarmligthe (AE) 2017/653, go dtí an 31 Nollaig 2019, ar choinníoll gur ciste GCUI nó ciste neamh-GCUI dá dtagraítear in Airteagal 32 de Rialachán (AE) Uimh. 1286/2014 é ceann amháin ar a laghad de na roghanna bunúsacha infheistíochta dá dtagraítear in Airteagal 14(1) den Rialachán Tarmligthe sin. Le Rialachán Tarmligthe (AE) 2019/1866 (5) ón gCoimisiún, cuireadh síneadh leis an socrú idirthréimhseach sin go dtí an 31 Nollaig 2021, agus le Rialachán Tarmligthe 2021/2268 (6) ón gCoimisiún, leasaíodh Rialachán Tarmligthe (AE) 2017/653 chun síneadh breise a chur leis an socrú idirthréimhseach sin go dtí an 30 Meitheamh 2022.

(3) Ós rud é go bhfuil síneadh curtha anois le Rialachán (AE) 2021/2259 leis an socrú idirthréimhseach dá dtagraítear in Airteagal 32 de Rialachán (AE) Uimh. 1286/2014 go dtí an 31 Nollaig 2022, is gá an síneadh sin a léiriú freisin i Rialachán Tarmligthe (AE) 2017/653, agus síneadh breise a chur leis an socrú idirthréimhseach ón 30 Meitheamh 2022 go dtí an 31 Nollaig 2022. Dá bhrí sin, ba cheart Rialachán Tarmligthe (AE) 2017/653 a leasú dá réir sin.

(4) Is gá a áirithiú nach mbeidh feidhm ag Rialachán Tarmligthe (AE) 2021/2268 ach amháin ón lá tar éis dheireadh an tsocraithe idirthréimhsigh a leagtar síos in Airteagal 32 de Rialachán (AE) 1286/2014. Ba cheart, dá bhrí sin, an dáta a leagtar síos sa dara mír d’Airteagal 2 de Rialachán Tarmligthe (AE) 2021/2268 a ionadú. Dá bhrí sin, ba cheart Rialachán Tarmligthe (AE) 2021/2268 a leasú dá réir sin.

TAR ÉIS AN RIALACHÁN SEO A GHLACADH:

Airteagal 1 Leasú ar Rialachán Tarmligthe (AE) 2017/653 In Airteagal 18 de Rialachán Tarmligthe (AE) 2017/653, cuirtear an méid seo a leanas in ionad an tríú mír: ‘Beidh feidhm ag Airteagal 14(2) go dtí an 31 Nollaig 2022.’.

Airteagal 2 Leasú ar Rialachán Tarmligthe (AE) 2021/2268 In Airteagal 2, an dara mír, de Rialachán Tarmligthe (AE) 2021/2268, cuirtear ‘1 Eanáir 2023’ in ionad ‘1 Iúil 2022’.

Airteagal 3 Teacht i bhfeidhm Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 17 Márta 2022. Thar ceann an Choimisiúin An tUachtarán Ursula VON DER LEYEN

(1) IO L 352, 9.12.2014, lch. 1.

(2) Treoir 2009/65/CE ó Pharlaimint na hEorpa agus ón gComhairle an 13 Iúil 2009 maidir le comhordú dlíthe, rialachán agus forálacha riaracháin a bhaineann le gnóthais le haghaidh comhinfheistíocht in urrúis inaistrithe (GCUI) (IO L 302, 17.11.2009, lch. 32).

(3) Rialachán (AE) 2021/2259 ó Pharlaimint na hEorpa agus ón gComhairle an 15 Nollaig 2021 lena leasaítear Rialachán (AE) Uimh. 1286/2014 a mhéid a bhaineann le síneadh a chur leis an socrú idirthréimhseach do chuideachtaí bainistíochta, do chuideachtaí infheistíochta agus do dhaoine a dhíolann aonaid gnóthas le haghaidh comhinfheistíocht in urrúis inaistrithe (GCUInna) nó neamh-GCUInna nó a thugann comhairle ina dtaobh (IO L 455, 20.12.2021, lch. 1).

(4) Rialachán Tarmligthe (AE) 2017/653 ón gCoimisiún an 8 Márta 2017 lena bhforlíontar Rialachán Uimh. 1286/2014 ó Pharlaimint na hEorpa agus ón gComhairle maidir le doiciméid um fhaisnéis bhunriachtanach i gcomhair táirgí infheistíochta miondíola pacáistithe agus táirgí infheistíochta atá árachas-bhunaithe (PRIIPanna) trí chaighdeáin theicniúla rialála a leagan síos maidir le cur i láthair, inneachar, athbhreithniú agus leasú doiciméad um fhaisnéis bhunriachtanach agus maidir leis na coinníollacha chun an ceanglas a chomhlíonadh maidir leis na doiciméid sin a sholáthar (IO L 100, 12.4.2017, lch. 1).

(5) Rialachán Tarmligthe (AE) 2019/1866 ón gCoimisiún an 3 Iúil 2019 lena leasaítear Rialachán Tarmligthe (AE) 2017/653 chun an socrú idirthréimhseach do mhonaróirí PRIIP a thairgeann aonaid de chistí dá dtagraítear in Airteagal 32 de Rialachán (AE) Uimh. 1286/2014 ó Pharlaimint na hEorpa agus ón gComhairle mar roghanna bunúsacha infheistíochta a ailíniú leis an tréimhse díolúine fhadaithe faoin Airteagal sin (IO L 289, 8.11.2019, lch. 4).

(6) Rialachán Tarmligthe (AE) 2021/2268 ón gCoimisiún an Dé Luain 6 Meán Fómhair 2021 lena leasaítear na caighdeáin theicniúla rialála a leagtar síos i Rialachán Tarmligthe (AE) 2017/653 ón gCoimisiún a mhéid a bhaineann leis an modheolaíocht agus leis an gcur i láthair is bonn taca le cásanna feidhmíochta, cur i láthair costas agus an mhodheolaíocht chun táscairí achoimre costais a ríomh, cur i láthair agus inneachar na faisnéise maidir le feidhmíocht roimhe seo agus cur i láthair na gcostas de réir táirgí infheistíochta miondíola pacáistithe agus táirgí infheistíochta atá árachas-bhunaithe (PRIIPanna) ina dtairgtear raon roghanna infheistíochta agus ailíniú an tsocraithe idirthréimhsigh le haghaidh monaróirí PRIIPanna a thairgeann aonaid cistí dá dtagraítear in Airteagal 32 de Rialachán (AE) Uimh. 1286/2014 ó Pharlaimint na hEorpa agus ón gComhairle mar roghanna bunúsacha infheistíochta leis an socrú idirthréimhseach fadaithe a leagtar síos san Airteagal sin (IO L 455I, 20.12.2021, lch. 1).